ঙসিদি চহী হৌবা নুমিৎনি হায়দুনা মমান্নবশিংগা হীদাক পায়মিন্নরগা নিশা নুংঙাইখৎলকপগী মতাংদুদা ৱারীনা মারিনরকই।
 শেল মশীংদু লাল্লি চুম্মি হায়দুনা কন্দ্রঙগা ঙাংবগা অততাই ওইনা য়েৎনরকপদগী খূৎ য়াওনরক্কদৌরবদুদা ময়াম চঙদুন খামদোক্লে।
 ঙাংবগা কনদ্রঙগা লাল দিক্লার তৌনরক্লবদা শেয় য়াম্না শৎকনবা হম্পোইবা পাখ্রা তোয়াই মীরক তাল্লক য়েংলগা থুনা য়াঙনা অমম্বা মরক্তুদা শৎ মাঙখ্রে।  (১৮-০৫-২০১৭)
মণিপুরদা লালহৌবগি ঈরাং য়াম্না কল্লিঙৈ মতমনি।
 “ খঙদে,” নাকোংদা চঙলকপগা চীনলোমদা থাদোরকপনি।
 শানৌতোনগী কোক্তু খঙলক্লবা করিনো আর্মিদু মোমোন তৌরকখি।
 “ খঙদে,” করিমত্তা খঞ্জিল্লুদনা শানৌতোন্না খুমদোকখিবনি।
 “ করি!  নশাগী নমীংফাও খঙদবা,” হায়রগা খূৎচাওদুনা অমুক্তং থাজিল্লকপবু শানৌতোন ঊংজা পুরগা লৈখোম মরক্তা মমায়না য়ুংশিনখি।  (২৫-০৪-২০১৭)
লাই হরাওবগী নোং খামগনি হায়দুনা লাক্লিবা মাইবদুনা মাগী তৌফম থোকপা লাইশোন নীনশোন, লাইথৌদু লৈপ্তনা পাঙথোক্লি।  অদুবু নোংদি হেন্না-হেন্না হৈথরকপদুদা খোয়শাওনরবা নহা কাঙবুদুনা লাউশিন্নরক্লে:
মীয়ামদুনা অকনবা খোল্লাউগা লোয়ননা মায়কৈ সলাই খঙদবমখৈ পঙলাওদা লাউশিন্নরক্লবদুদা মাইবদু লাই খুরুম্লমবদগী ফুক হৌগৎলগা চেন্থোকখ্রে।  অদুগা নাশোন্ননা শাউনা হায়রম্মী, “নুংশিৎকা লেনগা য়াওদ্রিসে নরাইবক্তুম ফরবনি। ” (০৩-০৪-২০১৬)
ইম্ফাল তম্পাক্তা পোস্তিং তাবা লৈঙাক্কী থৌমীশিং, নোং খরা হেক চুখিবগা ঈশিং থূম্লে হায়দুনা ওফিস হেক-হেক কানরক্তে।  থৌওংসি চহী খরসিদা লেপ্তনা অসুম চত্থনরক্লি।
 ওফিস কানরক্তবশিংগী মরক্তা চীংগী দিস্ত্রিক, উখ্রুলদগী রমথিংসু কারক্ত্রে।  ওফিসার মথন্তনা শূবা য়াদদুনা ফাইল কয়া পেন্দিংদা লৈরে।
 (২০-০২-২০১৬)
ফমেন্দা ফম্লিবী মবোক হনুবীদু তম্না চেনশিল্লকপদা অঙাংদা চুরি তাফমদা য়ুংশিনখ্রে।  মখুৎ অনীমক মওং চাদনা ননশিনখিবদুদা গারী চাকা ঊংবদৌনা হৌগৎপা ঙমদদুনা কপ্তুনা অদুম লৈরে।
 হনুবীদুনা ইতপ-তপখৈ অমুক হায়রকই, “ অদু ওইরগনা, নঙনা ঐবু নচাদুগী মনাক্তা পোরগা অমুক্তা থাংজিল্লাউ, নচাদো্ ঐ চিংখৎপিগে।  ” (১৯-১০-১৯৯৭)
ইচে লৈরেন্তোম্বীদু মমায় মমীৎতু ইপোম পোমখৎ, অফিং কারগা কপ্লি কপ্লি তৌরদুনা ফিংনা প্রপ প্রপ লাকই।  লাইরিক লাইশুসু তমখিদবীনি।
 ইচেনা হেক্তা ফিংগৎলগা কপ্না-কপ্না হায়রকই, “উশিৎ থৌওইদদুনা ঐঙোন্দা জাৎ-জাৎ হায়বগী তপ তাখৈ খৎনথোক্লম্লবা।  মখোয়গী মপা মপুদুনা ঐখোয়গী ইপা ইপুদগী করিদা হেল্লদনা!  ইবুং ইপ্বা অসুক য়াম্না লৈরিঙৈদা মানা ঐবু উশিৎ থৌরইদনা পঙতৌ তৌবা য়াব্রা?
 (২৭-০৯-১৯৮৭)